Von er á bóluefni fyrir minnst 134 þúsund manns á næstu þremur mánuðum. Þar munar mest um bóluefni frá bóluefnaframleiðandanum Pfizer BioNTech en ný verksmiðja fyrirtækisins í Marburg í Þýskalandi gerir fyritækinu kleift að afhenda mun fleiri skammta en hingað til.
Samkvæmt afhendingaráætlun er gert ráð fyrir þrjátíu og sjö þúsund skömmtum frá Pfizer í þessum mánuði, 54 þúsund skömmtum í maí og 63 þúsund skömmtum í júní eða samtals 154 þúsund skömmtum sem duga til að bólusetja 77 þúsund manns..
Von er á 4.800 skömmtum af Janssen bóluefninu um miðjan þennan mánuð, gert er ráð fyrir 30 þúsund skömmtum af bóluefni Moderna á öðrum ársfjórðungi og 25.600 skömmtum af bóluefni AstraZeneca í í þessum mánuði. Sóttvarnalæknir er hóflega bjartsýnn á að bólusetningadagatal stjórnvalda gangi upp.